Source: https://pestisracok.hu/birosag-szerint-juhasz-peter-sajtoertesulesekre-hivatkozva-bizonyitekok-nelkul-lebunozozheti-rogant/
Timestamp: 2020-02-29 04:07:26
Document Index: 5763656

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ', 'bíróság ']

A bíróság szerint Juhász Péter sajtóértesülésekre hivatkozva bizonyítékok nélkül is lebűnözőzheti Rogánt – PestiSrácok
A bíróság szerint Juhász Péter sajtóértesülésekre hivatkozva bizonyítékok nélkül is lebűnözőzheti Rogánt
Elsőfokú ítéletében a Fővárosi Törvényszék elutasította Rogán Antal kabinetminiszter és az V. kerületi önkormányzat keresetét, amit azért adtak be, mert az Együtt alelnöke bűnözőnek nevezte a minisztert, azt állította, hogy Rogán bűnözőkkel üzletel és összefüggésbe hozta egy tízmillió forintos állítólagos vesztegetési üggyel. Érdekes, hogy a tárgyalás után újságírók előtt Juhász nem kevesebbel hencegett, mint hogy bírósági papírja van róla, hogy Rogán bűnöző, pedig az ítélet nem jogerős. A Fővárosi Törvényszék azzal a pikáns indoklással adott igazat Juhásznak, hogy az ellenzéki politikus “sajtóértesülésekre reagált Facebook-posztjaiban, márpedig a médiatudósításokra alapozva Juhász joggal gondolhatta, hogy Rogán Antal bűnözői körökkel üzletel”… Rogán Antal ügyvédje az ítélet után azt nyilatkozta a PestiSrácok.hu-nak, hogy “az elfogult bírónő miatt erre az ítéletre számítottak, kifejezetten az volt a céljuk, hogy kikényszerítsék az elsőfokú ítéletet, és majd másodfokon számítanak sikerre”.
Ítéletet hirdetett a Rogán Antal kontra Juhász Péter perben a Fővárosi Törvényszék, a bíróság Rogán Antal keresetét elutasította, valamint kötelezte arra, hogy fizessen meg az alperesnek 150.000 forint perköltséget, valamint további 30- és 60 ezer forintot. A személyiségi jogi pert Rogán Antal indította Juhász Péter ellen, amiért utóbbi bűnözőnek nevezte a minisztert, összefüggésbe hozva egy tízmillió forintos állítólagos vesztegetési üggyel. A per egyik tárgyalásán Juhászék az emberölésért elítélt Portik Tamást is beidéztették tanúként, aki azt mondta, hogy 10 millió forintnyi eurót vitt zacskóban Rogánnak. Ezt a miniszter határozottan tagadta. Később a PestiSrácok.hu és a TV2 riportjaiból kiderült, hogy Juhász Péter lezárt borítékokat csereberél Portik Tamás titkárával, amiről Juhász azt állította, abban csak a “kinyomtatott internet van”, hogy a maffiózó tudjon tájékozódni a börtönben. Hogy miért igyekszik ilyen módon Portik kedvében járni, azt azóta sem magyarázta meg.
A tárgyalás után újságírók előtt Juhász nem kevesebbel hencegett, mint hogy bírósági papírja van róla, hogy Rogán bűnöző, pedig az ítélet nem jogerős. A Fővárosi Törvényszék egyébként azzal a pikáns indoklással adott igazat Juhásznak, hogy az ellenzéki politikus “sajtóértesülésekre reagált Facebook-posztjaiban, márpedig a médiatudósításokra alapozva Juhász joggal gondolhatta, hogy Rogán Antal bűnözői körökkel üzletel”…
Annak ellenére, hogy Rogán Antal határozottan tagadta Portik “zacskós” állításait, a bíróság a bűnöző vallomását fogadta el.
Bár a bíróság Juhász Péter figyelmét felhívta arra, hogy több esetben is megmásította a tényeket, például a kvótareferendumon való részvétellel kapcsolatban, de mivel a véleménynyilvánítás szabadsága tágabb körben értelmezhető közszereplőkre, ezáltal politikusokra is, ezért nem tartotta megalapozottnak Rogán Antal keresetét ebben a pontban sem.
A bírói ítéletben elhangzott, hogy fokozott védelmet élveznek az olyan értékítéletek, amelyek a közügyekre vonatkozó vélemények ütközésében kapnak hangot, még akkor is, ha esetleg túlzóak és felfokozottak. A véleménynyilvánítási szabadság nem ilyen feltétlen a tényállítások tekintetében. A bírónő az ítélet meghozatalakor az Alkotmánybíróság álláspontját vette figyelembe, miszerint a közszereplőknek, közhatalmat gyakorlóknak (pl.: politikusok, hivatalnokok, újságírók stb.) jóval több kritikát – adott esetben sértést – kell elviselniük mint az „átlagpolgárnak”.
A bírónő azt is hangsúlyozta, hogy fokozottan tartotta szem előtt, politikusi tevékenységet érint a kritika és több pontban is Portik Tamás vallomásának adott helyt, aki jelenleg is fogházban van. Pápa Marianne vonatkozásában pedig nem állapította meg, hogy élettársak voltak-e Portikkal vagy csak üzlettársak, de a nő üzletkötéseire vonatkozóan azt mondta a bírónő, hogy Juhász állítása a helytálló, nem pedig a tanú vallomása. Emlékezetes, egy korábbi tárgyaláson Pápa Marianne tagadta, hogy Portik Tamás élettársa volna és határozottan cáfolta a Juhász oldalán tanúskodó maffiózó vesztegetési históriáját.
Juhász Péternek a sajtóértesülések voltak a megbízható informátorai. Fotó: PestiSrácok.hu
Juhász Péter a bíróság folyosóján rögtönzött sajtótájékoztatón úgy fogalmazott, hogy a bíróság mindenben alátámasztotta őt, és “igenis hasznot szerzett Rogán Antal a maffiakapcsolatain keresztül”. “Egy politikusnak nem csak bírálatot kell megfogalmaznia, hanem kötelessége is felfedni a hamisságot. Vannak még kormánytagok, akikre ez az ítélet alkalmazható lenne” – mondta az egykoron a füvezés legalizálásáért küzdő Juhász, aki most saját véleménye szerint “feltárt igen sok kétes ingatlaneladást”, majd ebből a tényhalmazból vonta le azokat a következtetéseit, amiket most a bíróság is megalapozottnak tartott.
Nem hagyom abba a munkát. Politikai alternatívát kell kínálni, mert látszik, hogy ez a kormány alkalmatlan.
– mondta Juhász Péter az ítélethirdetés után.
Rogán Antal ügyvédje az ítélet után azt nyilatkozta a PestiSrácok.hu-nak, hogy “az elfogult bírónő miatt erre az ítéletre számítottak, kifejezetten az volt a céljuk, hogy kikényszerítsék az elsőfokú ítéletet, és majd másodfokon számítanak sikerre”. Az ítélet ellen fellebbezést nyújt be Rogán Antal – mondta portálunk kérdésére válaszolva a dr. Kovátsics László ügyvédi iroda munkatársa.
“Rogán Antal tiszteletben tartja a bíróság ítéletét, de nem ért vele egyet. Juhász Péter most sem tudta állításait alátámasztani, a valótlan nyilatkozatait pedig mi sem bizonyítja jobban, mint az, hogy Lipótváros Önkormányzata és maga Rogán Antal is Juhász Péterrel szemben 23 sajtó és 2 személyiségjogi pert nyert meg az elmúlt hónapokban, a valótlan közlések nem maradhatnak jogi következmények nélkül. Mindenképpen továbbvisszük ezt az ügyet is, fellebbezünk az elsőfokú ítélet ellen” – fogalmazott Rogán Antal jogi képviselője.
Kapcsolódó témákJuhász PéterperPortik TamásRogán AntalVezető